Pastoor in hof oor verkragting - Maroela Media
Die 43-jarige pastoor wat in die Oos-Kaap in hegtenis geneem is nadat hy na bewering 'n 18-jarige meisie verkrag het, het Maandag in die hof verskyn.
Volgens kapt. Jackson Manatha, woordvoerder van die polisie, het die pastoor vlugtig in die Butterworth-landdroshof verskyn nadat hy Vrydag in die omgewing in hegtenis geneem is.
Die saak is tot Donderdag uitgestel wanneer hy na verwagting om borgtog gaan aansoek doen. Hy bly in aanhouding.
Maroela Media het vroeër berig die pastoor het die slagoffer Woensdag na 'n stroom onder 'n brug geneem om haar te was omdat sy siek was. Volgens die slagoffer het die pastoor haar met tradisionele medikasie gewas en onsedelik betas.
"Die pastoor het die slagoffer later die middag na bewering weer by haar huis gaan haal en na 'n plakkershut in die Ibika informele nedersetting in Butterworth geneem. Hy het haar opdrag gegee om haar klere uit te trek en op die bed te lê, voordat hy haar glo verkrag het," het Manatha vroeër gesê.
Die pastoor het die slagoffer huis toe geneem waarna sy haar suster van die verkragting vertel het. Die vrou het die saak by die Msobomvu-polisiestasie aangemeld en die pastoor is in hegtenis geneem.